Yesus ayupu nyabukop ura,
winipmanto yupu tonap,
nyabuk.
Tonok talak ara,
tonoknye el mapu bitinye deibuk ura neprik.
Neprik ura,
daulamika ani,
tonok sum arye,
dunye bira kum bukni,
weiknye birye,
ayupu nyabuk.
“Naio,
an taliplum ning ara,
‘Na dipnunye talak ara aripnamne,’
tenepnulum ning ara,
winitalak uk aripnunilyame,”
nyabuka morobuk.
Morobukop ura,
anyasik deiyoknye birye,
el mapu bitinye ati,
el talyamuk ning bokuka aribuk.
Aribuk ura,
daulamrika ani,
wala bitinyeto,
winilyeto ubukop ura,
el weit koprop arye el talyamuk ning nirya bulubukabukce,
‘Na yuk mutuku unamne’ tenen,
leibuka biyuk.
Yuk mutuku biyukop ura,
aning-aning nirya dengna ap,
malye ubuka una deice ap arye,
el li arebukak dopromuk ning nirya kum daneibuk.
El dopromuk ning nirya kum danibuk talak ara,
yuk mutuku noutam arye,
din ning nirya kum ubuka ura,
dina patabuka ati,
anye bira ikin weik ubuk.
Ami ara el dopromuk ning nirya kum ubuka anya arye,
ikin weik ubuk ura,
yuk mutuku noutamak tonoknye ulamukak biyukce,
“Ance na fil nuknutum ura doptinye,”
nyabuka morobuk.
Morobuk ura,
anye birye el basam weinanye kipdeibuk.
Basam weinanye kipdeibuk ura,
basam weilamuk talak ara,
yuk nang arye el din ning kum arilamik ati,
‘Abasam dina dilamikce,
dina si sekdoba mitik-mitika uk bulubuka diptinye,’
tenelamukce dilamuk.
Ikin weik ubuk talak ara,
kanye moubuka tenebukop ura,
utenebuk.
‘Se,
na yata ning deiyok ati,
malye ulamse do?
Na ni el fil talye melinyak nang ara,
din ning weik dinmaca ani,
bouplyop ura,
sirya ara batakanyak bukni,
na tonok ara din ning kum upnuka deice arye,
dipmanto unune,’
tenebuk.
Aning ati ara,
na ni dam tamubuka binirye,
nyapnamne.
“Naio,
Allah ap,
an ap ati fia malye winipse.
Na fia malye winyamsa anya arye,
ance,
‘Ara na mi,’
tonap kum nyapnamnilam bukni,
an milina nang atonun kipdeipnutum ura,
talye fil ababye,
doptinye.”
‘Ayupu nyapnamne,’
tenebuk.
Utenebukce,
amutuku batakuka el li dam biyuk.
Bisik ak ouyanganmok ura,
el li asik dam tikuka dinmokce,
el mi uk ouyanganmokak eibuk.
Eibukop ura,
el mi ati bico ubuka ati,
bik-bik abuka biyukce,
binuka erebuka mutubuk.
Winibukop ura,
el mi arye el li biti nyabuk.
“Se naio,
Allah ap,
an ap ati,
fia malye awinyamsa anya arye,
aminyan talak nirya ara,
ance na ti,
‘Ara na mi,’
kum nyapnamnilyame,”
nyabuk.
Nyabuk bukni,
ami el li birye,
el fil melina nang ati ayupu nyabuk.
“Anggunda,
‘Weik nang kipnamap’ tenen,
arilamak butum ongona aling ati fia teleb ning ara,
minopce dobuka yamunce,
na mi ati ongopdeipnulume.
Tonda,
‘Anyaik deiyoknye atonun ulule,
tenepnamake’ tenen,
taruk dukdongon ning dobuka boyamunce ongopdeipnamlulume.
Tonda,
‘Anye bira,
talye melinanye kume,
weiknye ulule,
tenepnamak’ tenen,
el yan ongon sandal boyamunce ongopdeiplulume.
Winipmunyop ura,
‘Weik sum yuna kwalibuka dipnamap’ tenen,
weinyaka ak weik arye nebuk sapi basam ara,
obuka kwalipnamlulume.
Obuka kwalipmunyop ura,
nun nirya kanye deibibirye,
pinpin asa arye dipnamabe.
Ara talye ati kume.
Na mi yanmanila ara,
dipna nang atonun ulamukbuk winitalak ara,
kam ulamak nang atonun upmale.
Tonda,
na mi tunimapnuk bukni,
akunum yanmalak eipmana anya arye,
yuna kwalimunye ura,
kil-kil arye dipnuyabe,”
nyabuk.
Nyabuka ati,
sik nirya kanye deibikce,
yuna deiya koubuka kwalinmek.
Sik anang nirya arye yuna deiya koubuka kwalinmek talak ara,
anye el du bira wa tuba winmok.
Wa winmokani,
asik tam tamubuka yayukop ura,
sik kil-kil asa kwalipmekce,
mot nyanmekak kekenmok.
Kekenmok anya arye,
elce el li melinanye tonok yukubukba,
yayuk ura,
“Sik yata deiyok ati wininmak do?”
nyabuka asipdeyuk.
Asipdeyuk ura,
amelinanye birye tamubuka nyabuk.
“Kume,
an weit korop,
tunimabuk ani,
winitalak ara,
akunum teleb arye tamubuka yanmala ati,
ani birye,
‘Sapi basam weik nebuka ara,
obuka kwaliplulume,’
nyapmal ati,
obuka kwalipmakce wininmake,”
nyabuk.
Nyabuk ura,
winiryuk tamubuka yanmoknye el du koprop arye,
yu weik ubuka ati,
‘Na ara anyasik kum binune,’
tenebuk.
Utenebuka ati,
el li anyasik fum arye,
el mi dam biyukce,
‘Aik yanul’ tenen,
morobuk.
El li birye morobuk bukni,
el mi dunye birye tamubuka nyabuk.
“Kume,
ance deiamlum tok,
an fil weik dolamsibuk,
dolamse kiting tamun noutamak nirya ara,
‘El ap,
el kayapu nang ap kwalipnamak’ tenen,
tonok kambing mi babye,
kum aryamnulume.
Na teleb fil uk dolamsibuk,
yun ning kum aryamnulum bukni,
na weit koprop,
an taliplum ning akunum aryamlum ak,
dobuka binamukce,
aning-aning weik dengna ap,
kil talye yona ati dengna ap deice arye kum danibuka ati,
tamubuka yanmakilbuk adip aryuk weik arye nebuk sapi basam obuka,
kwalip deipmalume.
Winipmaluma ara yata ati do?”
nyabuk.
Nyabuk ura,
el li birye tamubuka nyabuk.
“Na mio,
atalak-atalak nirya an ap,
nun neika unyama anya arye,
na talinye ning nirya ara,
an babye,
talilyame.
Na ning ara an ning atonun kilule.
Ara,
an weit koprop ara,
dipne nang atonun ubuk bukni,
kam ulamak nang atonun upmale.
Tonda,
fia tunimamuk bukni,
yanmalak,
eipmana anya arye,
el ti kanye deipmapce,
yuna kwalipmapa ara,
fia telebuka.”
Anye el li birye,
el mi dunye kopropa ati nyabuk.
Yesus arye awinipmanto yupu deice nyabuk.